বৈধ ডেলিভারি সত্ত্বেও ‘নো বল’ ডেকেছিলেন বাংলাদেশি আম্পায়ার তনভির আহমেদ। পরে নিজের ভুল বুঝতে পেরে দিলেন অবাক যুক্তি। সাফ জানিয়ে দিলেন তিনি আন্তর্জাতিক ক্রিকেটে ‘নতুন’। এমন অদ্ভুত যুক্তি শুনে চাঞ্চল্য আন্তর্জাতিক ক্রিকেট মহলে। ঘটনার সূত্রপাত রবিবার। মিরপুরে ওয়েস্ট ইন্ডিজ বনাম বাংলাদেশ— তৃতীয় টি টোয়েন্টি চলাকালীন বিতর্কিত সিদ্ধান্ত নেন বাংলাদেশি আম্পায়ার। ওসানে থমাসের দু’টো ভুল নো বলের সিদ্ধান্ত নেন তিনি।

এই বিষয়ে অন্যান্য খবর

মুশফিকুর পরে মাহমুদউল্লাহ! নিলামে নামই উঠল না বাংলাদেশির তারকার


বাংলাদেশের প্রথম সারির সংবাদমাধ্যম প্রথম আলো-কে তিনি বলেন, ‘‘নো বলের ক্ষেত্রে দাগ ও পা অনেক কাছাকাছির বিষয় থাকে। আর দ্রুত লাফ দিলে অনেক সময় বুঝতে একটু সমস্যা হয়। আন্তর্জাতিক ক্রিকেটে আমি নতুন। আমি ভুল করেছি। তবে খেয়াল করে দেখবেন পেছনে আমার কোনও বাজে ইতিহাস নেই। একটা ভুল হয়েছে। ইনশা আল্লাহ, ভাল ভাবে ফিরে আসব। প্রতিটি মানুষেরই ভাল দিন, খারাপ দিন যায়। গতকাল আমার খারাপ দিন গিয়েছে।’’

বিতর্কিত আম্পায়ার তনভীর আহমেদ। — এএফপি
ঘটনার সূত্রপাত বাংলাদেশের ইনিংসের চতুর্থ ওভারের। ওশানে থমাসের ওভারে দু’টো নো বল ডাকেন তিনি। এর মধ্যে একটি বিতর্কিত নো বলে লিটন দাস ক্যাচ আউট হয়েও বেঁচে যান। পরে টিভি রিপ্লে-তে দেখা যায় বোলারের পা নির্ধারিত সীমারেখার মধ্যেই ছিল। ক্যারিবিয়ান ক্রিকেটাররা জায়ান্ট স্ক্রিনে দেখার পরে অধিনায়ক কার্লোস ব্রাফেটের নেতৃত্বে প্রতিবাদ জানান। ৯ মিনিট খেলা বন্ধ থাকার পরে পরিস্থিতি সামাল দিতে মাঠে নেমে আসেন রেফারি জেফ ক্রো।
চলতি সিরিজে অবশ্য এটাই প্রথমবার নয়। দ্বিতীয় টি টোয়েন্টিতেও এক ক্যারিবিয়ান ব্যাটসম্যানকে ভুল করে আউট দিয়ে দিয়েছিলেন। সেক্ষেত্রে লেগ বিফোরের সিদ্ধান্ত নিয়ে প্রশ্ন উঠে গিয়েছিল। আন্তর্জাতিক ক্রিকেটে এমন বিতর্কের আগে ঘরোয়া ক্রিকেটেও আম্পায়ারিংয়ের ক্ষেত্রে সুনাম নেই তনভির আহমেদের। অতীতে তামিম ইকবাল ও সাকিব আল হাসানের সঙ্গে বাকবিতণ্ডার ঘটনাও ঘটিয়েছিলেন তিনি।
তাঁর আম্পায়ারিং প্রশ্নবিদ্ধ হলেও তনভির নিজের ভুল অকপটেই স্বীকার করছেন। ‘প্রথম আলো’-কে বলেছেন বলেছেন, ‘‘গতকাল কেবল ম্যাচ শেষ হয়েছে, আমি কোনও দিকেই মনোযোগ দিচ্ছি না। নিজের ভুলটা নিয়েই ভাবছি।’’ এত কাণ্ডের পরে সিরিজ অবশ্য জিতেছে ওয়েস্ট ইন্ডিজ।